ترۆپکی ڕزگاری

ڕێبوارێکم ئازا و به‌ زیبک و زاکوون

ده‌بڕم چۆڵ و چیا و پێده‌شت و بێروون

به‌رهه‌ڵستم ده‌که‌م هه‌پرون به‌ هه‌پروون

ده‌ڕۆم به‌ره‌و ئاسۆ، به‌ره‌و ئاسۆی ڕوون

ده‌ڕۆم ، ده‌ڕۆم تا ترۆپکی ڕزگار بوون

…..

که‌ند و کۆسپ هه‌نگاوم پێ ناکا شل

بێته‌ سه‌ر ڕێم هه‌زاران گابه‌ردی زل

به‌هێزی شان و باهۆ پێیان ده‌ده‌م تل

ده‌ڕۆم به‌ره‌و ئاسۆ، به‌ره‌و ئاسۆی ڕوون

ده‌ڕۆم ، ده‌ڕۆم تا ترۆپکی ڕزگار بوون

…..

پێم گرته‌وه‌، ده‌رچووم له‌ داره‌ داره‌

ڕێم گرته‌وه‌، ڕێگای (قازی) و (ئاواره‌)

نامترسێنێ گولله‌، په‌تک، سێداره‌

ده‌ڕۆم به‌ره‌و ئاسۆ، به‌ره‌و ئاسۆی ڕوون

ده‌ڕۆم ، ده‌ڕۆم تا ترۆپکی ڕزگار بوون

…..

به‌و خوێنانه‌ی له‌و ڕێبازه‌ ڕژاوه‌

گوڵی ئاڵی سه‌ربه‌ستی کورد ڕواوه‌

منیش به‌ دڵی پڕ له‌ هیوا و بڕواوه‌

ده‌ڕۆم به‌ره‌و ئاسۆ، به‌ره‌و ئاسۆی ڕوون

ده‌ڕۆم ، ده‌ڕۆم تا ترۆپکی ڕزگار بوون

…..

ڕۆڵه‌ی کوردم فێری هه‌وراز و لێژم

تا زوو بڕۆم زیاتر ئاره‌ق بڕێژم

کورت تر ده‌بێ ڕێگای دوور و درێژم

ده‌ڕۆم به‌ره‌و ئاسۆ، به‌ره‌و ئاسۆی ڕوون

ده‌ڕۆم ، ده‌ڕۆم تا ترۆپکی ڕزگار بوون

…..

نا‌ڕه‌ومه‌وه‌ له‌ داوه‌ڵ و تارمایی

زۆرم دیوه‌ بوولێڵ و تاریکایی

دێنم به‌و شه‌وگاره‌ ڕه‌شه‌ دوایی

ده‌ڕۆم به‌ره‌و ئاسۆ، به‌ره‌و ئاسۆی ڕوون

ده‌ڕۆم ، ده‌ڕۆم تا ترۆپکی ڕزگار بوون

…..

من په‌رورده‌ی بن سێبه‌ری ئه‌شکه‌وتم

گه‌لێک جاران له‌ چاڵاوی ڕه‌ش که‌وتم

هاتمه‌ ده‌رێ، هه‌دام نه‌دا ، نه‌سره‌وتم

ده‌ڕۆم به‌ره‌و ئاسۆ، به‌ره‌و ئاسۆی ڕوون

ده‌ڕۆم ، ده‌ڕۆم تا ترۆپکی ڕزگار بوون